KIRJALLINEN KYSYMYS E-1472/01 esittäjä(t): Cristiana Muscardini (UEN) komissiolle. Palestiinalaishallinnolle annettava taloudellinen tuki.



Virallinen lehti nro 040 E , 14/02/2002 s. 0046 - 0047



KIRJALLINEN KYSYMYS E-1472/01 esittäjä(t): Cristiana Muscardini (UEN) komissiolle (18. toukokuuta 2001) Aihe: Palestiinalaishallinnolle annettava taloudellinen tuki Suurlähettiläs Pierre Schorin Lähi-idän tilanteesta ja palestiinalaiskysymyksestä esittämän lausunnon jälkeen palestiinalaisalueiden sietämättömät elinolot ovat nousseet merkittäväksi kysymykseksi, joka on yhtä tärkeä asia kuin taloudellinen kriisikin. Euroopan unioni päätti 26. helmikuuta 2001 kasvattaa Cash Facility -rahastoa 60 miljoonan euron suuruisella summalla, joka maksettiin suoraan palestiinalaishallinnolle. Nämä rahat ovat lisäys niihin 30 miljoonaan euroon, jotka palestiinalaishallinnolle on jo aiemmin myönnetty. Voisiko komissio 1. vahvistaa, että apu on todella mennyt Palestiinan köyhille; 2. vaatia yksityiskohtaisen selvityksen palestiinalaishallinnon kansainvälisen yhteistyön kautta saamasta tuesta; 3. varmistaa, että palestiinalaishallinto on ryhtynyt asianmukaisiin toimiin korruption torjumiseksi ja avoimuuden edistämiseksi? Christopher Pattenin komission puolesta antama vastaus (27. heinäkuuta 2001) Komissio päätti 13. joulukuuta 2000 perustaa 90 miljoonan euron suuruisen uuden erityisrahoitusvälineen budjettikohtaan 47-100 (MEDA), koska palestiinalaisalueiden tilanne paheni ja Israel jatkoi palestiinalaishallinnolle kuuluvien varojen siirtojen jäädyttämistä. Uuden välineen ensimmäinen erä (30 miljoonaa euroa) maksettiin 23. tammikuuta 2001 takaisinmaksettavan ennakon muodossa. Komissio päätti 13. maaliskuuta 2001 muuttaa erityisen rahoitusvälineen jäljellä olevat 60 miljoonaa euroa suoraksi budjettiavustukseksi. Tällä päätöksellä haluttiin toteuttaa yleisten asioiden neuvoston 26. helmikuuta 2001 pidetyn kokouksen päätelmät, joissa unionia kehotettiin käyttämään kaikki rahoitusvälineen käytettävissä olevat varat talouden ja toimielinten romahduksen välttämiseksi palestiinalaisalueilla. Tämän olisi tapahduttava kansainvälisenä yhteisvastuuhankkeena erityisen Palestiinan yhteyskomitean suojeluksessa ja sillä ehdolla, että palestiinalaishallinto sitoutuu ryhtymään toimenpiteisiin muun muassa korruption torjumiseksi ja demokraattisen avoimuuden ja hyvän hallinnon lisäämiseksi. Komissio ja palestiinalaishallinto allekirjoittivat 31. toukokuuta 2001 erityisrahoitusvälineen II rahoitussopimukseen lisäyksen, jolla rahoitusväline muutettiin budjettiavustukseksi. Edellä mainittu avustus on tarkoitettu tukemaan palestiinalaishallinnon tiukkaa budjettipolitiikkaa varmistamalla, että varat riittävät viranomaisten palkkoihin, sosiaali- ja opetusalan sekä terveydenhuollon ja muiden ydintoimintojen menoihin, joista palestiinalaishallinto vastaa. Kansainvälinen valuuttarahasto valvoo tämän tiukan budjettipolitiikan käyttöönottoa ja täytäntöönpanoa, joka on avustuksen maksamisen edellytys. Unionin lisäksi muut avunantajat kuten Norja ja useat arabimaat ovat myös osallistuneet budjettiavustuksen maksamiseen. Tämän budjettiavustuksen maksamisen ehtona on lisäksi se, että palestiinalaishallinto ottaa käyttöön joitakin toimenpiteitä, joiden tarkoitus on parantaa varainhoitoa, lisätä avoimuutta, torjua korruptiota ja varmistaa tiukan budjettipolitiikan tehokas täytäntöönpano. Näitä toimenpiteitä ovat palestiinalaishallinnon viranomaisten palkkahallinnon uudistus ja eläkejärjestelmää koskevan uudistuksen käynnistäminen.